KIRJALLINEN KYSYMYS E-0824/00 esittäjä(t): Ieke van den Burg (PSE) komissiolle. Päätös kansallisen sairausvakuutuksen piiriin kuulumisen rajoittamisesta 1999 (kuninkaallinen päätös (KB) 746, 24.12.1998): AWBZ.



Virallinen lehti nro 026 E , 26/01/2001 s. 0113 - 0114



KIRJALLINEN KYSYMYS E-0824/00 esittäjä(t): Ieke van den Burg (PSE) komissiolle (21. maaliskuuta 2000) Aihe: Päätös kansallisen sairausvakuutuksen piiriin kuulumisen rajoittamisesta 1999 (kuninkaallinen päätös (KB) 746, 24.12.1998): AWBZ 1. Onko komissio tietoinen, että 1. tammikuuta 2000 AWBZ (yleinen laki sairaanhoidon erityiskustannuksista) ei enää koske niitä alankomaalaisia aktiivisen työelämän taakseen jättäneitä, jotka asuvat ulkomailla ja joilla on yksityinen sairausvakuutus? Eräs seuraus tästä on, että Alankomaiden AWBZ ei enää korvaa kuluja, jotka aiheutuvat esimerkiksi vanhustentaloon siirtymisestä, kotihoidosta tai kuntoutushoidosta. Tämä ryhmä, joka jätetään todellisuudessa ilman siirtymäaikaa korvausjärjestelmän ulkopuolelle, on maksanut kymmeniä vuosia AWBZ-vakuutusmaksuja. Yksityinen vakuuttaminen hinnoin, jotka ovat toistaiseksi alhaisempia kuin AWBZ, on mahdotonta erityisesti niiden kohdalla, joilla on terveysriskejä. Valtion sairausvakuutuksen omaavat jäävät AWBZ:n piiriin. 2. Eikö komissio katsokin, että tämä yksityisesti vakuutettujen kohtelu on ristiriidassa henkilöiden Euroopan unionissa tapahtuvan vapaan liikkumisen ja sen kanssa, että kansalaisilla ja potilailla on oikeus oleskella vapaasti muissa jäsenvaltioissa (ks. yhteisöjen tuomioistuimen tuomio asiassa C-158/96, 28.4.1998) sekä asetuksen 1408/71(1) 10 artiklan 1 kohdan kanssa? 3. Katsooko komissio tässä olevan aihetta ryhtyä toimiin Alankomaiden hallituksen kanssa? Jos se näin katsoo, mihin toimiin se tulee ryhtymään? (1) EYVL L 149, 5.7.1971, s. 2. Anna Diamantopouloun komission puolesta antama vastaus (29. toukokuuta 2000) Komission käytettävissä olevien tietojen perusteella asia näyttää todella olevan niin, että sellaisilla Alankomaiden pitkäaikaisiin sosiaaliturvaetuuksiin (oikeusperustana Wet op de arbeidsongeschiktheidsverzekering laki työkyvyttömyysvakuutuksesta ja Algemene Ouderdomswet yleinen vanhuuseläkelaki) oikeutetuilla henkilöillä, jotka asuvat toisen EU-maan alueella ja kuuluvat pakollisen sairausvakuutusjärjestelmän asemesta yksityisen vakuutuksen piiriin, ei ole 1. tammikuuta 2000 lukien enää ollut oikeutta korvauksiin sairaanhoidon erityiskustannuksista (Algemene Wet Bijzondere Ziektekosten yleinen laki sairaanhoidon erityiskustannuksista). Heidän ei myöskään enää tarvitse maksaa asianomaisia sosiaaliturvamaksuja. Asuinpaikkalausekkeeseen liitetyn siirtymäajan mukaan ne jotka olivat ennen 1. tammikuuta 2000 kuuluneet vapaaehtoisesti sairausvakuutusjärjestelmään, säilyttivät oikeuden saada korvausta tietyntyyppisestä meneillään olevasta sairaalahoidosta niin kauan kuin hoito on tarpeen. Komissio on myös saanut lukuisia valituksia henkilöiltä, joita tämä Alankomaissa toteutettu uudistus koskee. Komissio haluaa kuitenkin kiinnittää arvoisan jäsenen huomion siihen, ettei yhteisön lainsäädäntö rajoita jäsenvaltioiden oikeutta muuttaa sosiaaliturvajärjestelmiään. Koska sosiaaliturvaa ei ole harmonisoitu yhteisön tasolla, kullakin jäsenvaltiolla on oikeus vapaasti säätää, millä edellytyksillä ihmisillä on oikeus kuulua sosiaaliturvajärjestelmiin tai että jäsenyys on pakollinen. Sama pätee sosiaalietuusoikeuksien syntymisedellytyksiin. Nämä periaatteet perustuvat yhteisöjen tuomioistuimen johdonmukaisesti soveltamaan oikeuskäytäntöön, erityisesti kysyjänkin mainitseman, 28. huhtikuuta 1998 asiassa Kohll (C-158/96) annetun tuomion kohtiin 17 ja 18. Jäsenvaltioiden on toimivaltaansa harjoittaessaan tietenkin noudatettava yhteisön lainsäädäntöä. Tässä yhteydessä on hyvä muistaa EY:n perustamissopimuksen 39 ja 42 artikla (entiset 48 ja 51 artikla) samoin kuin sosiaaliturvajärjestelmien soveltamisesta yhteisön alueella liikkuviin palkattuihin työntekijöihin, itsenäisiin ammatinharjoittajiin ja heidän perheenjäseniinsä 14. kesäkuuta 1971 annettu neuvoston asetus (ETY) N:o 1408/71(1) ja mainitun asetuksen täytäntöönpanomenettelystä 21. maaliskuuta 1972 annettu neuvoston asetus (ETY) N:o 574/72(2). Näillä asetuksilla koordinoidaan jäsenvaltioiden lakisääteisiä sosiaaliturvajärjestelmiä(3). Koska Alankomaiden uudistus kuitenkin koskee henkilöitä, joilla on yksityinen vakuutus sairaanhoidon erityiskustannusten varalta, tässä nimenomaisessa tapauksessa ei voida tukeutua asetusten (ETY) N:o 1408/71 ja (ETY) N:o 574/72 tarjoamaan suojaan. Edellä todetun perusteella komissio ei voi puuttua asiaan, koska asia kuuluu kyseisen jäsenvaltion yksinomaiseen toimivaltaan. (1) EYVL L 149, 5.7.1971. (2) EYVL L 74, 27.3.1972. (3) Viimeisin konsolidoitu versio: asetus (EY) N:o 118/97, EYVL L 28, 30.1.1997.